Șoferii care circulă în această săptămână pe DN1 în Prahova trebuie să se înarmeze cu răbdare. Vor fi instituite restricții de trafic pe o distanță de aproximativ cinci kilometri.
Decizia a fost luată pentru a facilita intervenția drumarilor care vor efectua lucrări de toaletare a copacilor de la marginea drumului național.
Potrivit IPJ Prahova, restricțiile vor fi instituite între km 111+300 și 118+800 (zona Posada-Sinaia).
"Având în vedere faptul că în perioada 4 martie-9 martie a.c. pe Drumul Național 1, între Km. 111+300 și 118+800 (zona Posada-Sinaia) va fi efectuată toaletarea copacilor ce periclitează siguranța traficului rutier, vă informăm faptul că în intervalul orar 09⁰⁰- 15⁰⁰, vor fi instituite restricții temporare de circulație.
Polițiștii rutieri acționează pentru desfăşurarea în condiții de siguranță a traficului rutier", au transmis reprezentanții IPJ Prahova.
Recomandăm conducătorilor auto să-și păstreze calmul și să respecte semnalele poliţiştilor rutieri aflați în zonă pentru asigurarea fluenţei traficului rutier.